CELEX: 32018D1959
Language: el
Date: 2018-12-10 00:00:00
Title: Eκτελεστική απόφαση (ΕΕ) 2018/1959 της Επιτροπής, της 10ης Δεκεμβρίου 2018, για τη θέσπιση παρέκκλισης από την οδηγία 2000/29/ΕΚ του Συμβουλίου όσον αφορά τα μέτρα για την πρόληψη της εισαγωγής και της εξάπλωσης του επιβλαβούς οργανισμού Agrilus planipennis (Fairmaire) στην Ένωση μέσω της ξυλείας καταγωγής Καναδά και Ηνωμένων Πολιτειών της Αμερικής [κοινοποιηθείσα υπό τον αριθμό C(2018) 8235]

12.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 315/27
               
            
         EΚΤΕΛΕΣΤΙΚΗ ΑΠΟΦΑΣΗ (ΕΕ) 2018/1959 ΤΗΣ ΕΠΙΤΡΟΠΗΣ
         της 10ης Δεκεμβρίου 2018
         για τη θέσπιση παρέκκλισης από την οδηγία 2000/29/ΕΚ του Συμβουλίου όσον αφορά τα μέτρα για την πρόληψη της εισαγωγής και της εξάπλωσης του επιβλαβούς οργανισμού Agrilus planipennis (Fairmaire) στην Ένωση μέσω της ξυλείας καταγωγής Καναδά και Ηνωμένων Πολιτειών της Αμερικής
         
            
               [κοινοποιηθείσα υπό τον αριθμό C(2018) 8235]
            
         
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 15 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο Agrilus planipennis (Fairmaire) είναι επιβλαβής οργανισμός που αναφέρεται στο παράρτημα I μέρος Α κεφάλαιο I στοιχείο α) σημείο 1.2 της οδηγίας 2000/29/ΕΚ ως οργανισμός που δεν έχει εντοπιστεί στην Ένωση.
                  
               
                     (2)
                  
                  
                     Οι διατάξεις που ορίζονται στο παράρτημα IV μέρος A κεφάλαιο I σημείο 2.3 της οδηγίας 2000/29/ΕΚ καθορίζουν ειδικές απαιτήσεις για την πρόληψη της εισαγωγής και της εξάπλωσης του επιβλαβούς οργανισμού Agrilus planipennis (Fairmaire) μέσω της ξυλείας καταγωγής ορισμένων τρίτων χωρών.
                  
               
                     (3)
                  
                  
                     Σύμφωνα με τις πληροφορίες που συγκεντρώθηκαν το 2018 κατά τη διάρκεια των δύο ελέγχων της Ευρωπαϊκής Επιτροπής στον Καναδά και τις Ηνωμένες Πολιτείες της Αμερικής, η εφαρμογή των όρων που καθορίζονται σύμφωνα με την επιλογή β) στο παράρτημα IV μέρος Α τμήμα I σημείο 2.3 της οδηγίας 2000/29/ΕΚ δεν ελέγχθηκε επαρκώς πριν από την εξαγωγή.
                  
               
                     (4)
                  
                  
                     Ως εκ τούτου, είναι σκόπιμο να επιτραπεί η εισαγωγή στην Ένωση ξυλείας Fraxinus L., Juglans ailantifolia Carr., Juglans Mandshurica Maxim., Ulmus davidiana Planch. και Pterocarya rhoifolia Siebold και Zucc. καταγωγής Καναδά και Ηνωμένων Πολιτειών της Αμερικής με βάση επίσημη δήλωση όπως αναφέρεται στην εν λόγω επιλογή β).
                  
               
                     (5)
                  
                  
                     Η παρούσα απόφαση θα πρέπει να λήξει στις 30 Ιουνίου 2020, ώστε να καταστεί δυνατή η επανεξέταση του παραρτήματος IV μέρος A κεφάλαιο I σημείο 2.3 της οδηγίας 2000/29/ΕΚ, με βάση τις επιστημονικές και τεχνικές εξελίξεις.
                  
               
                     (6)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Κατά παρέκκλιση από τις διατάξεις που προβλέπονται στο παράρτημα IV μέρος A κεφάλαιο I σημείο 2.3 της οδηγίας 2000/29/ΕΚ, η εισαγωγή στο έδαφος της Ένωσης ξυλείας Fraxinus L., Juglans ailantifolia Carr., Juglans Mandshurica Maxim., Ulmus davidiana Planch. και Pterocarya rhoifolia Siebold και Zucc. καταγωγής Καναδά και Ηνωμένων Πολιτειών της Αμερικής επιτρέπεται μόνο με βάση τις επίσημες δηλώσεις που αναφέρονται στις επιλογές α) και γ) του εν λόγω σημείου 2.3.
         
         
            Άρθρο 2
            Η παρούσα απόφαση λήγει στις 30 Ιουνίου 2020.
         
         
            Άρθρο 3
            Η παρούσα απόφαση απευθύνεται στα κράτη μέλη.
         
         
            Βρυξέλλες, 10 Δεκεμβρίου 2018.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 169 της 10.7.2000, σ. 1.